**ПРАВИЛНИК ЗА ИЗМЕНЕНИЕ И ДОПЪЛНЕНИЕ НА ПРАВИЛНИК ЗА УСТРОЙСТВОТО И ДЕЙНОСТТА НА ОП “ГРАДИНИ И ПАРКОВЕ”, ПРИЕТ С РОС №263, ВЗЕТО С ПРОТОКОЛ №16/22.10.2020Г.**

**Вносител: Здравко Димитров – Кмет на община Пловдив**

**Проект**

Съгласно чл.26, ал.4 от Закона за нормативните актове, в законоустановения срок от 30 дни, община Пловдив чрез настоящото публикуване за обществена консултация, предоставя възможност на заинтересованите лица да направят своите предложения и становища по проекта на Правилника на е-mаil адрес: [t\_yurieva@plovdiv.bg](mailto:t_yurieva@plovdiv.bg) или в деловодството на община Пловдив, пл. „Стефан Стамболов” № 1.

**МОТИВИ:**

**I. МОТИВИ**

**ОБОСНОВКА ЗА КОНКРЕТНАТА НЕОБХОДИМОСТ ОТ ПРИЕМАНЕ НА ПРАВИЛНИК ЗА ИЗМЕНЕНИЕ И ДОПЪЛНЕНИЕ НА ПРАВИЛНИК ЗА УСТРОЙСТВОТО И ДЕЙНОСТТА НА ОП “ГРАДИНИ И ПАРКОВЕ”.**

**1. Причини, които налагат приемането на Правилник за изменение и допълнение на Правилник за устройството и дейността на ОП “Градини и паркове”.**

С Решение № 263, взето с протокол №16/№22.10.2020г. Общински съвет – Пловдив включи в предмета на дейност на ОП “Градини и паркове“ дейността „Управление на компостиращата инсталация“, изградена по проект №BG16M1OP002-2.005-0007 „Изграждане на компостираща инсталация за разделно събрани зелени и/или биоразградими отпадъци“.

Във връзка с получени указания изх.№08-00-1212/18.11.2020г. от Управляващия орган на ОПОС 2014-2020г., както и ангажимента на община Пловдив в т.3.10 от Административен договор №Д-34-27/21.05.2018г. за предоставяне на безвъзмездна финансова помощ по оперативна програма „Околна среда 2014-2020г.“, активите, изградени по Проекта „Проектиране и изграждане на компостираща инсталация за разделно събрани зелени и/или биоразградими отпадъци“, следва да се експлоатират при спазване на законодателството за държавните помощи в областта на услугите от общ икономически интерес /УОИИ/.

УОИИ са насочени към гражданите и в интерес на обществото като цяло. Разделното събиране на биоразградими отпадъци и тяхното транспортиране до изградените компостиращи инсталации за разделно събрани биоразградими отпадъци е насочено към осигуряване на здравословна среда и добро екологично състояние на почвите, водите и въздуха. Постигането на тези резултати би било от полза за гражданите и обществото като цяло. УОИИ са икономически дейности, които без публична намеса не биха били предоставени от пазара или биха били предоставени при различни условия по отношение на обективното качество, безопасността, достъпността, равното третиране на универсалния достъп.

Съобразно избраната от община Пловдив форма на последваща експлоатация на компостиращата инсталация от ОП „Градини и паркове” е необходимо с решение на Общински съвет-Пловдив да бъде приет Правилник за изменение и допълнение на Правилник за устройството и дейността на ОП “Градини и паркове“, като по този начин му бъде възложено да извършва УОИИ /Компостиране и опериране с компостиращата инсталация/, като бъдат определени точно нейните параметри, параметрите на компенсацията и механизмът за избягване на свръхкомпенсация за предоставената УОИИ.

Община Пловдив в качеството на администратор на помощ е длъжна да осигури пълно съответствие с приложимия режим за държавна помощ, като предоставя компенсация на общинското предприятие, натоварено с изпълнението на УОИИ.

**При изработването на проекта на Правилник за изменение и допълнение на Правилник за устройството и дейността на ОП “Градини и паркове“ са спазени принципите на необходимост, обоснованост, предвидимост, откритост, съгласуваност, субсидиарност, пропорционалност и стабилност.**

**Принцип на необходимост** – с приемането наПравилник за изменение и дополнение на Правилника за устройството и дейността на ОП „Градини и паркове“ ще бъдат изпълнени указанията изх. №08-00-1212/18.11.2020г. от Управляващия орган на ОПОС 2014-2020г., както и ангажимента на община Пловдив в т.3.10 от Административен договор №Д-34-27/21.05.2018г. за предоставяне на безвъзмездна финансова помощ по оперативна програма „Околна среда 2014-2020г.“

**Принципът на обоснованост** – приемането на Правилник за изменение и допълнение на Правилник за устройството и дейността на ОП „Градини и паркове“ се обосновава с разпоредбите на чл. 21, ал.1, т.23 и ал.2 от ЗМСМА, във връзка с чл.52, ал.3 и ал.4 от Закона за общинската собственост, във връзка с чл.3, ал.8, ал.9 от Наредбата за създаване, управление и контрол върху дейността на общинските предприятия по гл.VІ от ЗОС, които предвиждат промени в текстове от правилника, касаещи възлагането от община Пловдив на ОП “Градини и паркове“ да извършва УОИИ и при спазване изискванията на чл.11, ал.3, чл.15, ал.1, чл.18а, чл.19, ал.1, чл.20, чл.26 и чл.28 от ЗНА и във връзка с чл. 75, чл. 76, чл. 77 и чл. 79 от АПК.

**Принципите на предвидимост и откритост** са спазени – проектът с мотивите и предварителната оценка са публикувани на официалния сайт на община Пловдив за становища и предложения от заинтересованите лица.

**Принципът на съгласуваност** – чрез сайта на община Пловдив проектът с мотивите и предварителната оценка на въздействието публично са предоставени на заинтересованите лица и експерти, като в проекта за решение, представен пред Общински съвет **–** Пловдив, ще бъдат взети предвид направените предложения и изготвените становища.

**Принципът на субсидиарност, пропорционалност и стабилност** – предложеното приемане Правилник за изменение и допълнение на Правилник за устройството и дейността на ОП „Градини и паркове“ е в съответствие с нормативните актове от по**-**висока степен.

При изработване на проекта за приемане на Правилник за изменение и допълнение на Правилник за устройството и дейността на ОП „Градини и паркове“ е спазен чл.18а от Закона за нормативните актове, както и разпоредбите на глави II и III от същия. Извършена е **предварителна оценка на въздействието** на проекта **-** Правилник за изменение и допълнение на Правилник за устройството и дейността на ОП „Градини и паркове“, която е прикачена към публикувания проект.

**II. Цел на приемане на Правилник за изменение и допълнение на Правилника за устройството и дейността на ОП „Градини и паркове“. –**

Целта на община Пловдив е чрез изграждането и експлоатацията на компостиращата инсталация да се постигнат националните, регионалните и общински цели за намаляване на количеството депонирани битови отпадъци чрез осигуряване на допълнителен капацитет за разделно събиране и рециклиране чрез компостиране на зелени и/или биоразградими отпадъци. Наредбата за разделното събиране на био отпадъците задължава кметовете да предприемат действия за разделно събиране и оползотворяване на битовите биоотпадъци от домакинствата и цялото количество зелени отпадъци от паркове и градини и други обществени места. Към момента отпадъците от поддържане на зелените площи за обществено ползване на територията на общината се събират разделно.

Изграждането и въвеждането в експлоатация на инсталацията и осигуряването на разделното събиране на зелени и/или биоразградими битови отпадъци ще допринесе за постигане на Специфична цел 1 на приоритетна ос 2 „Отпадъци“ на ОПОС 2014-2020 г. – „Намаляване на количеството депонирани битови отпадъци“.

Конкретната цел е да се организира разделно събиране и последващо екологосъобразно третиране на зелени и/или биоразградими битови отпадъци от поддържане на обществени площи, паркове и градини, зелени площи към училища, детски градини, здравни заведения, административни сгради и др., както и от домакинства на територията на общината, с което:

* да се намали количеството на депонираните отпадъци в съответствие с изискванията на Закона за управление на отпадъците и на емитираните парникови газове от депонирането на биоразградими отпадъци;
* да се намали риска за околната среда и човешкото здраве от депониране на отпадъци;
* да се използват биоотпадъци като ресурс за производство на висококачествен компост в изпълнение на националните и европейските политики за ефективно използване на ресурсите;
* да се удължи експлоатационния срок на регионалното депо.

Заложените цели произтичат и са в съответствие с нормативните изисквания в областта на управление на отпадъците в Република България, Националния план за управление на отпадъците 2014-2020 г., Националния стратегически план за поетапно намаляване на депонираните биоразградими отпадъци и Програмата на община Пловдив за управление на отпадъците до 2020 г.

С изграждането и експлоатацията на инсталацията за компостиране ще се отклонят биоотпадъците от депата, като същите ще се оползотворяват на площадка на територията на община Пловдив, което ще намали транспортните разходи и вредните емисии в атмосферния въздух от транспортните средства за транспортирането им извън територията на града и ще се получи компост, който ще бъде използван за подобрител на почвата, при развиване на зелената система на територията на община Пловдив.

**III. Финансови средства, необходими за приемане на Правилника.**

Предоставянето на услугата по компостиране и опериране на компостираща инсталация подлежи на компенсиране под формата на държавна помощ за срок от 10г. или по-дълъг срок, когато са необходими значителни инвестиции, които трябва да бъдат амортизирани през по-дълъг период от време в съответствие с общоприетите счетоводни принципи, по смисъла на Решението на Европейската комисия от 20.12.2011г.

Община Пловдив предоставя на общинското предприятие, натоварено с изпълнение на услугата компостиране и опериране на компостираща инсталация, компенсация. Компенсацията за предоставянето на УОИИ ще се използва от ОП “Градини и паркове“ единствено за покриване на разходите за осъществяване на задълженията за обществената услуга. Размерът на Компенсацията не може да надвишава нетните разходи за предоставяне на обществената услуга, които представляват разликата между разходите, необходими за извършването на УОИИ, и приходите, генерирани при осъществяване на обществената услуга.

Разходите, които подлежат на Компенсация, включват всички обосновани разходи, направени при извършването на УОИИ при съблюдаване на следните критерии:

1. Разходите са възникнали за изпълнение на УОИИ;

2. Разходите са извършени от ОП “Градини и паркове“ и са отразени в счетоводството му;

3. Осчетоводяването на разходите отговаря на изискванията на действащото счетоводно законодателство и счетоводните политики на ОП “Градини и паркове“;

4. Разходи, свързани с инвестиции, могат да бъдат отчетени, когато е необходимо, за извършването на услугата от общ икономически интерес.

**IV. Очаквани резултати**

Очакваните резултати са: Възлагане на ОП “Градини и паркове“ да осъществява на УОИИ, преработка на разделно събрани зелени и/или биоразградими отпадъци и производство на компост, посредством експлоатацията на инсталацията.

**V. Анализ за съответствие с правото на Европейския съюз**

Предлаганото приемане на Правилник за изменение и допълнение на Правилник за устройството и дейността на ОП „Градини и паркове“ е в съответствие с нормативните актове от по**-**висока степен, както и с тези на европейското законодателство.

Приемането на Правилник за изменение и допълнение на Правилник за устройството и дейността на ОП „Градини и паркове“ е подзаконов нормативен акт за прилагане на отделни разпоредби на Закона за местното самоуправление и местната администрация, Закона за общинската собственост, Закона за нормативните актове, Наредбата за създаване, управление и контрол върху дейността на общинските предприятия по глава VІ от Закона за общинската собственост и други приложими законови разпоредби, поради което съответствието й с правото на Европейския съюз е предопределено от съответствието на цитираните нормативни актове с правото на Европейския съюз и доколкото тези норми са транспонирани и въведени в националното законодателство на РБ.

Проектът на подзаконовия нормативен акт е публикуван на официалната страница на община Пловдив на **10.12.2020г**.

След изтичане на законовия 30**-**дневен срок, предложенията и становищата по проекта на Правилник за изменение и допълнение на Правилник за устройството и дейността на ОП „Градини и паркове“ ще бъдат взети предвид и ще са публикувани на интернет страницата на община Пловдив. Публикуваната справка ще отразява постъпилите предложения заедно с обосновка за неприетите предложения, като същите ще бъдат оповестени от вносителя.

**Правни основания:** На основание разпоредбите на чл. 21, ал.1, т.23 и ал.2 от ЗМСМА, във връзка с чл.52, ал.3 и ал.4 от Закона за общинската собственост, във връзка с чл.3, ал.8, от Наредбата за създаване, управление и контрол върху дейността на общинските предприятия по гл.VІ от ЗОС, при спазване изискванията на чл.11, ал.3, чл.15, ал.1, чл.18а, чл.19, ал.1, чл.20, чл.26 и чл.28 от ЗНА и във връзка с чл.75, чл.76, чл.77 и чл.79 от АПК.

**ПРОЕКТ НА РЕШЕНИЕ:**

**І.** Приема Правилник за изменение и допълнение на Правилник за устройството и дейността на ОП „Градини и паркове“, както следва:

**§1. Да се измени и допълни чл. 5** от Правилника за устройството и дейността на ОП „Градини и паркове“, като същият добива следния вид:

Чл.5 Предприятието е създадено с цел предоставяне на услуги по благоустройство и поддържане на парковете, зелените площи и уличните насаждения; производство на посадъчни материали. Предприятието е оператор на услуга по компостиране и опериране на компостираща инсталация.

**§2. Да се измени и допълни чл. 6, т.3** от Правилника за устройството и дейността на ОП „Градини и паркове“, като същият добива следния вид:

Чл.6, т.3 Дейност „Управление на компостираща инсталация“, изградена по проект №BG16M1OP002-2.005-0007 „Изграждане на компостираща инсталация за разделно събрани зелени и/или биоразградими отпадъци“. Извършване на обществена услуга по компостиране и опериране на компостираща инсталация.

**§3. Създава се нов чл. 14а** от Правилника за устройството и дейността на ОП „Градини и паркове“ със следния текст:

Чл.14а. Общинско предприятие „Градини и паркове“ изпълнява услуга от общ икономически интерес /УОИИ/ по компостиране и опериране на компостираща инсталация – общинска собственост на територията на община Пловдив и има следните задължения:

1.Управление и експлоатация на съоръженията, представляващи Инсталацията;

2.Извършване на дейности, необходими за осигуряване на нормал­ната експлоатация на Инсталацията, вкл. текущ ремонт и ремонтно - възстановителни дейности;

3.Компостиране на зелени и/или биоразградими битови отпадъци, разделно събрани от община Пловдив и производство на компост;

4. Осъществяване на други дейности, необходими за изпълнението на УОИИ.

**§4. Създава се нов чл. 17а** от Правилника за устройството и дейността на ОП „Градини и паркове“ със следния текст:

Чл.17а./1/ Всички активи, съоръжения и инфраструктура, представляващи Компостиращата инсталация, които се оперират от ОП “Градини и паркове“ при изпълнение на УОИИ, остават в собственост на Община Пловдив. ОП “Градини и паркове“ се задължава да експлоатира предоставените активи и съоръжения само по предназначение.

/2/ Всички приращения и подобрения, направени от ОП “Градини и паркове“, остават собственост на община Пловдив.

/3/ ОП “Градини и паркове“ организира продажбата на произведения продукт - компост.

**§5. Създава се нов чл. 20а** от Правилника за устройството и дейността на ОП „Градини и паркове“ със следния текст:

Чл.20а/1/ Предоставянето на услугата по компостиране и опериране на компостираща инсталация подлежи на компенсиране под формата на държавна помощ за срок от 10г., или по-дълъг срок, когато са необходими значителни инвестиции, които трябва да бъдат амортизирани през по-дълъг период от време в съответствие с общоприетите счетоводни принципи, по смисъла на Решението на Европейската комисия от 20.12.2011г.

/2/ Община Пловдив предоставя на общинското предприятие, натоварено с изпълнение на услугата компостиране и опериране на компостираща инсталация, компенсация. Компенсацията за предоставянето на УОИИ ще се използва от ОП “Градини и паркове“ единствено за покриване на разходите за осъществяване на задълженията за обществената услуга. Размерът на Компенсацията не може да надвишава нетните разходи за предоставяне на обществената услуга, които представляват разликата между разходите, необходими за извършването на УОИИ, и приходите, генерирани при осъществяване на обществената услуга.

/3/ Разходите, които подлежат на Компенсация, включват всички обосновани разходи, направени при извършването на УОИИ при съблюдаване на следните критерии:

1. Разходите са възникнали за изпълнение на УОИИ;

2. Разходите са извършени от ОП “Градини и паркове“ и са отразени в счетоводството му;

3. Осчетоводяването на разходите отговаря на изискванията на действащото счетоводно законодателство и счетоводните политики на ОП “Градини и паркове“;

4. Разходи, свързани с инвестиции, могат да бъдат отчетени, когато е необходимо, за извършването на услугата от общ икономически интерес.

**§6. Създава се нов чл. 21а** от Правилника за устройството и дейността на ОП „Градини и паркове“ със следния текст:

Чл.21а. /1/. Контролът върху разходването на средствата за услугата по компостиране и опериране на компостираща инсталация се осъществява от Кмета на община Пловдив или ресорния заместник-кмет.

**/2/.** Общинското предприятие води разделно аналитично счетоводство при извършване на услугата по компостиране и опериране на компостиращата инсталация. Средствата, свързани с предоставяне на услугата по компостиране и опериране на компостиращата инсталация се посочват и отчитат отделно от всички останали средства на предприятието.

**/3/.** В края на календарната година директорът на общинското предприятие изготвя доклад за изпълнение на услугата по компостиране и опериране с компостиращата инсталация и го представя на Кмета на община Пловдив.

**Заключителни разпоредби**

**§7.** Правилник за изменение и допълнение на Правилник за устройството и дейността на ОП ”Градини и паркове”, приет с Решение №....., взето с Протокол№..../..................г. на Общински съвет – Пловдив и влиза в сила от .....................................г.

**§8.** Изпълнението на Правилника се възлага на директора на ОП ”Градини и паркове”.

**Приложения:**

**1. Приложение №1** – Предварителна оценка на въздействието.